KOMISIJOS REGLAMENTAS (EB) Nr. 211/2006
2006 m. vasario 7 d.
nukrypstantis nuo Reglamento (EB) Nr. 1433/2003, nustatančio išsamias Tarybos reglamento (EB) Nr. 2200/96 taikymo taisykles dėl veiklos fondų, veiksmų programų ir finansinės pagalbos
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2200/96 dėl bendro vaisių ir daržovių rinkos organizavimo (1), ypač į jo 48 straipsnį,
kadangi:
(1)
Komisijos reglamento (EB) Nr. 1433/2003 (2) 13 ir 14 straipsniuose numatyta, kad kompetentinga nacionalinė institucija priima sprendimus dėl programų ir fondų arba dėl jų pakeitimų, gamintojų organizacijoms juos pateikus pagal minėto reglamento 11 ir 14 straipsnius ne vėliau kaip iki gruodžio 15 d. Tačiau valstybėms narėms deramai pagrindus galutinis terminas gali būti perkeltas iš gruodžio 15 d. į po prašymo pateikimo einančių metų sausio 20 d.
(2)
Paaiškėjo, kad dėl administracinio užduoties sudėtingumo tam tikros valstybės narės, netgi ir pasinaudojusios galimybe galutinę datą perkelti į sausio 20 d., negali įvykdyti savo įsipareigojimo iki tos datos patikrinti einamųjų finansinių metų paraiškas. Todėl reikėtų 2006 finansiniams metams numatyti nuo tam tikrų Reglamento (EB) Nr. 1433/2003 nuostatų nukrypti leidžiančias nuostatas.
(3)
Šiame reglamente numatytos priemonės atitinka Šviežių vaisių ir daržovių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Nukrypstant nuo Reglamento (EB) Nr. 1433/2003 13 straipsnio 2 dalies nuostatų ir atsižvelgiant tik į 2006 m. veiklos programas valstybės narės gali, tinkamai pagrindusios, priimti sprendimą dėl veiksmų programų ir fondų ne vėliau nei iki po paraiškos pateikimo einančių metų vasario 10 d.
2. Nukrypstant nuo Reglamento (EB) Nr. 1433/2003 14 straipsnio 3 dalies nuostatų ir atsižvelgiant tik į 2006 m. veiklos programas valstybės narės gali, tinkamai pagrindusios, priimti sprendimą dėl veiksmų programų pakeitimo paraiškų ne vėliau nei iki po paraiškos pateikimo einančių metų vasario 10 d.
3. Nukrypstant nuo Reglamento (EB) Nr. 1433/2003 16 straipsnio 2 dalies nuostatų ir atsižvelgiant tik į 2006 m. veiklos programas pagal šio straipsnio 1 ir 2 dalyje numatytas nukrypti leidžiančias nuostatas patvirtinta veiksmų programa pradedama vykdyti ne vėliau nei po patvirtinimo einančių metų vasario 15 d.
4. Nukrypstant nuo Reglamento (EB) Nr. 1433/2003 17 straipsnio nuostatų ir atsižvelgiant tik į 2006 m. veiksmų programas valstybės narės, jei taikomos šio straipsnio 1 ir 2 dalyje numatytos nukrypti leidžiančios nuostatos, gamintojų organizacijoms praneša apie patvirtintą pagalbos sumą ne vėliau nei iki vasario 10 d. ir Komisijai praneša apie bendrą visoms veiksmų programoms patvirtintos pagalbos sumą ne vėliau nei iki vasario 15 d.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. vasario 7 d.